Bruno Oldani

Bruno Oldani (født 14. mars 1936 i Zürich, død 9. mai 2021 i Oslo) var en sveitsisk-norsk designer. Han regnes som en av Norges fremste utøvere i grafisk design og typografisk formgivning. Oldani har blitt beskrevet som «original, overraskende, uforutsigelig, ukonvensjonell og fri i sin kunstneriske form […] og han har alltid vært en foregangsmann i sitt fag».

Karriere 
Oldani hadde diplomutdannelse som grafisk formgiver fra Kunstgewerbeschule i Zürich, med avgangseksamen i 1957, og hadde tilleggsutdanning i mote-, illustrasjon- og fargelære og industridesign. Han kom til Oslo som 21-åring i 1958.«Studiekameratene valgte London og Paris og andre store metropoler. - Jeg valgte Oslo fordi jeg var begeistret for skandinavisk design og det skandinaviske sosialdemokratiet, forteller Oldani.»

Han arbeidet i forskjellige norsk reklamebyråer i perioden 1958–1964 før han etablerte firmaet Bruno Oldani Design i 1965. 

Oldani var professor II i grafisk design og illustrasjon ved Statens håndverks- og kunstindustriskole i Oslo fra 1988 til 1994. Han var tidligere NAVF-stipendiat og hovedansvarlig i kommunikasjonsfag ved Industridesignerutdanningen i Oslo fra 1983 til 1984. Han var en av stifterne av Kreativt Forum i 1967 og var medlem av flere nasjonale og internasjonale råd, utvalg og juryer. Han var styremedlem i Alliance Graphique International (AGI) fra 1988.

Gjennom designfirmaet Oldani Design arbeidet Bruno Oldani som grafisk formgiver med bokomslag, etiketter, frimerker, plateomslag, filmplakater og andre plakater, logoer og grafiske profilprogram. Design for Pax forlag og frimerker for Posten var blant de første arbeidene han profilerte seg på. Han arbeidet også med industridesign, fotografi og interiørdesign for restauranter. 

Han formga en mobiltelefon for Simonsen Digicom AS, fiberglasski for Epoke, og laget profilprogram for HÅG og Flytoget. For det brede publikum ble han særlig kjent som formgiver for Bokklubben Nye Bøkers medlemsblad Bokspeilet i perioden 1982–2003.

Han formga også designprisen Gullblyanten, som han selv vant flere ganger.

Utstillinger og priser 
Oldanis arbeider var representert på mange utstillinger, særlig plakatene hans. I 2006 hadde han en separatutstilling med 270 arbeider i ddd-gallery i Osaka i Japan. Utstillingen hadde tittelen «I did it my way», og ble senere vist på Norsk Design- og Arkitektursenter i Oslo.  

 1966: Gullblyanten i Form-konkurransen fra Norges Markedsforbund
 1977: Internasjonal gullmedalje for Epoke glassfiberski på den 7. biennalen for industridesign i Jugoslavia
 1980: Spellemannprisens hedersdiplom for platecoverdesign
 1969 til 2002: 12 ganger Merket for god design fra Norsk Designråd, for bokomslag, frimerker, interiør og grafisk profil for virksomheter
 1991: Jacobprisen fra Norsk Form
 1993: gullmedalje for OL-frimerkene i IOC Prix Olympia, Paris
 1997: Brunel Award for grafisk profil for Flytoget
 2003: Visuelts Klassikerpris fra Grafill
 2003: «Award of Excellence» ved den 11. internasjonale designkonferansen in Mexico
 2006: Norsk kulturråds ærespris
 2012: Ridder av 1. klasse av Den Kongelige Norske Fortjenstorden

Frimerker 
På 1960-tallet fikk Oldani sitt første oppdrag som frimerkedesigner. Hans første to frimerker for det norske postvesenet (senere Posten Norge) ble utgitt i 1966, og markerte at det var 100 år siden Sam Eyde og Kristian Birkeland ble født. Tre år senere ga Posten ut nye frimerker som var formgitt av Oldani; denne gangen var det 200-årsjubileet for norske folketellinger som ble markert.

I 1969 kom Bruno Oldanis frimerker på 3. plass i FNs internasjonale frimerkekonkurranse.

På begynnelsen av 1990-tallet designet Oldani de norske frimerkene som ble utgitt i forkant av Vinter-OL på Lillehammer i 1994.. Disse frimerkene inngikk i et helhetlig designprogram der Oldani også utformet konvolutter, poststempler og andre trykksaker utgitt av Posten

Visuelle profiler 

Oldani var opptatt av å designe helhetlige designprogram for sine oppdragsgivere, som eksempelvis for Posten Norge i forbindelse med Vinter-OL i 1994. Han designet også visuelle identiteter for flere virksomheter, og i disse oppdragene stod virksomhetens logo sentralt i omverdenens opplevelse av oppdragsgiverens nye visuelle uttrykk.

Han formga blant annet en ny logo for byggenæringens fagmesse Bygg Reis Deg. I 1995 lanserte både NTNU og Høgskolen i Akershus nye visuelle identiteter formgitt av Oldani.

Andre virksomheter som fikk ny visuell identitet fra Oldani var møbelprodusenten HÅG og den nye persontransportvirksomheten Flytoget (da NSB Gardermobanen). Oppdraget med å designe flytogets nye grafiske profil delte Oldanis byrå med Enzo Finger, som var en annen norsk-sveitsisk designer med stor anseelse både i og utenfor bransjen.

Bokomslag 
I 1966 ble Oldani fast designer for forlaget Pax. Hans visuelle uttrykk ble ansett radikalt og banebrytende i Norge. Dette passet godt sammen med utgivelsene til det progressive, venstreradikale forlaget. Oldani formga omslag for et stort antall bøker, fra litteratur om Steiner-skolepedagogikk og det såkalte «Vietnam-magasinet» som skulle vekke motstand mot Vietnamkrigen blant nye grupper av befolkningen, til krimbøker og andre romaner. Avtalen med Pax var imidlertid ikke eksklusiv; parallelt påtok han seg blant annet oppdrag for Cappelen forlag og ubetalte oppdrag.

Plateomslag 
Oldani formga en mengde plateomslag på 1970- og 1980-tallet. I sin oversikt over norske plateomslag fra 1959 til 1990 slo forfatteren Dag Helleve fast at Oldani var en av de fremste designerne av plateomslag i dette tidsrommet:Bruno Oldani og Knut Harlem kan vel karakteriserast som dei «to store» i norsk omslagskunst, utan forkleinelse for andre. (---) Bruno Oldani sitt arbeid er alltid stilreint, enkelt og verknadsfullt. Han klarer det som er vanskeleg for mange, han klarer å uttrykkje det enkle. Sjå berre på Frode Thingnæs – «Direct to disc» og Anund Roheim – «Vårlengt».

Utvalg 
 1973: Dædnugádde Nuorat
1974: Tanabreddens Ungdom: Tanabreddens Ungdom
 1974: Vømmøl Spellmannslag: Vømmøl'n
 1974: Moose Loose: Elgen er løs
 1974: Stein Lunde: I gården hvor jeg bor
 1975: Jon Arne Corell: Enda en vår – tilby en sang
 1976: Ketil Bjørnstad: Finnes du noensteds ikveld
 1976: Lars Klevstrand & Guttorm Guttormsen Kvartett: Riv ned gjerdene
 1977: Bakklandet Bassangforening: Du milde Mosart
 1977: Jonas Fjeld: Jonas Fjeld's beste
 1977: Ketil Bjørnstad: Selena
 1977: Benny Borg: Benny Borgs beste
 1977: Ketil Bjørnstad & Sigmund Groven: Musikk for en lang natt
 1977: Østerdalsringen Spelemannslag: Pols
 1978: Ballade!: Ballade! På turné
 1978: Ketil Bjørnstad: Leve Patagonia
 1978: Ketil Bjørnstad: Leve Patagonia (Utdrag)
 1978: Anund Roheim: Vårlengt
 1978: Einar Steen-Nøkleberg: Einar Steen-Nøkleberg spiller Grieg
 1979: Sigmund Groven: Motlys
 1979: Jan Eggum: En natt forbi
 1979: Egil Kapstad, Bjørn Johansen, Ole Jacob Hansen & Bjørn Alterhaug: Egil Kapstad, Bjørn Johansen, Ole Jacob Hansen og Bjørn Alterhaug spiller Einar Schanke
 1979: Ole Paus: Kjellersanger
 1979: Jon Eberson & Knut Værnes: Anatomy of the Guitar
 1979: Folque: Folques beste
 1979: Jon Eikemo: Jon Eikemo leser Jakob Sande
 1979: Harald Heide-Steen jr.: Munnskold over alle grenser
 1979: Ruphus: Manmade
 1979: Jonas Fjeld Band: Make up
 1979: Radka Toneff: It Don't Come Easy
 1979: Ketil Bjørnstad: Svart piano
 1979: Hawk On Flight: In Time For Hawk On Flight
 1979: Philips: Jazzway to Norway
 1979: Svend Undseth: Grenseland
 1979: Pål Thowsen: Surprise
 1980: Ketil Bjørnstad: Tidevann
 1980: Hege Tunaal: Yada
 1980: Inger Lise Rypdal: Sign Language
 1980: Finn Kalvik: Finns beste
 1980: Frode Thingnæs Quintet: Direct to disc
 1980: Lasse Thoresen, Magne Hegdal & Gunnar Germeten jr.: The Garden/Air: To a Gothic Cathedral/Act II
 1981: Ketil Bjørnstad & Stavangerensemblet: 30-årskrigen
 1981: Pål Thowsen: Carnival
 1982: Ketil Bjørnstad & Ole Paus: Bjørnstad/Paus/Hamsun
 1983: Odin Records: Norsk jazz 1960–1980
 1983: Christiania Jazzband/Stokstad/Jensen: Happy New Chair
 1984: Ketil Bjørnstad: Preludes vol. 1
 1985: Peter Opsvik & Svein Gusrud: Guitar Sax Guitar & Bass
 1989: Vømmøl Spellmannslag: Vømmøltoppen
 1992: Alf Cranner: 48 viser
 1996: Vømmøl Spellmannslag: Vømmølmusikken
 1997: Eldbjørg Raknes, Kjetil Saunes, Petronella Barker, Henrik Mestad & Ketil Bjørnstad: Reisetid
 2011: Turns: Out

Litteratur 
 Bulunuo Oudani = Bruno Oldani. Yu Bingnan & Yu Lu [red.]. Shijiazhuang: Hebei meishu chubanshe, 2005. 297 sider. Engelsk, tysk og kinesisk tekst. ISBN 7-5310-1804-7
 Kari Osvold. «Designeren Bruno Oldani» I: Kunst for alle, nr 5, 2006
 Claudia C. Sandor. «CMYK Inc. : klassikerprisen, intervju med Bruno Oldani» I: Visuelt, nr 4, 2003
 Tom Tande. «Begavet bløff : intervju med Bruno Oldani» I: Visuelt, nr 2, 2001
Bjørn Jacobsen: Fra klisjé til TV2 : Kreativt forum 1967-1992 : et reklamehistorisk tilbakeblikk, Kreativt Forum, 1993 – inneholder bl.a. et intervju med Bruno Oldani på s. 19–27

Referanser

Eksterne lenker 
 
 
 

Sveitsiske designere
Norske grafiske designere
Norske kunstprofessorer
Vinnere av Spellemannprisen
Den Kongelige Norske Fortjenstorden
Personer fra Zürich